ถ้าเคยฉีดยาครบ 5 เข็มเมื่อเดือนพ.ย.แล้วโดนแมวจรข่วนมาเกือบ 1 อาทิตย์ แต่ตอนนี้ตัวเรามีอาการเจ็บคอ เป็นไข้นิดหน่อย จะสามารถไปฉีดยาได้ไหมคะ
สวัสดีค่ะ หากได้ฉีดวัคซีนป้องกันพิษสุนัขบ้าครบตามกำหนดนัดไป 5 เข็มเมื่อ พ.ย.61 เมื่อโดนแมวข่วนในเดือน ก.พ. 62 นี้ ควรพิจารณาฉีดวัคซีนกระตุ้น 1 เข็มค่ะ โดยแม้จะผ่านมา 1 สัปดาห์แล้ว ก็ยังสามารถไปฉีดกระตุ้นได้อยู่ และแม้จะมีไข้และเจ็บคอก็ตาม หากไข้ไม่สูงมาก ก็สามารถฉีดวัคซีนได้ค่ะสำหรับอาการไข้และเจ็บคอ ก็น่าจะเกิดจากการเป็นไข้หวัด หรือมีคอหอยอักเสบ ซึ่งหากไม่ได้มีอาการเจ็บคอมากจนทำให้กลืนลำบาก ทอนซิลไม่บวมแดงหรือมีจุดหนอง ส่วนใหญ่ก็จะเกิดจากเชื้อไวรัส ซึ่งก็มักจะหายได้เอง ดังนั้นก็ให้รักษาตามอาการ เช่น การดื่มน้ำเปล่ามากๆ งดน้ำเย็น พักผ่อนให้เพียงพอ ไม่ทานอาหารรสจัด ไม่ทานอาหารที่มีน้ำมันมาก และทานยาลดไข้ เช่น พาราเซตามอล เป็นต้น แต่หากมีอาการเจ็บคอมากจนทำให้กลืนลำบาก หรือทอนซิลบวมโตแดงมาก ก็ควรไปพบแพทย์เพื่อรักษาค่ะ